**NOTĂ INFORMATIVĂ**

**la proiectul Hotărârii Guvernului pentru aprobarea Regulamentului privind procedura de recunoaștere a grupurilor de producători agricoli**

|  |
| --- |
| **1. Denumirea autorului şi, după caz, a participanţilor la elaborarea proiectului** |
| Prezentul proiect este elaborat de către Ministerul Agriculturii, Dezvoltării Regionale și Mediului, în colaborare cu Agenția de Intervenție și Plăți pentru Agricultură și Proiectul Agricultura Competitivă (MAC-P), în temeiul art. 11 alin. (11) al Legii nr. 312/2013 privind grupurile de producători agricoli și asociațiile acestora, precum și a art.17 alin. 2) litera b) din Legea nr. 276/2016 cu privire la principiile de subvenționare în dezvoltarea agriculturii și mediului rural, cu modificările ulterioare. |
| **2. Condiţiile ce au impus elaborarea proiectului de act normativ şi finalităţile urmărite** |
| Necesitatea elaborării și promovării proiectului de act normativ pentru aprobarea Regulamentului privind procedura de recunoaștere a grupurilor de producători agricoli a fost identificată în procesul de modificare a Legii nr. 312/2013 privind grupurile de producători agricoli și asociațiile acestora, produs prin Legea nr. 92/2020.  *Până în anul 2020*, Regulamentul privind procedura de recunoaștere a grupurilor de producători agricoli era aprobat prin Ordinul Ministrului.  Luând în considerație faptul, că s-au produs modificări în Legea nr. 312/2013, care au fost aprobate la 11 iunie 2020 prin Legea nr. 92, Regulamentul privind procedura de recunoaștere a grupurilor de producători agricoli necesită, respectiv, ajustarea la cerințele actului legislativ modificat.  Totodată remarcăm că, în procesul de avizare a proiectului de modificare a Legii nr. 312/2013, ministerele de resort au propus aprobarea Regulamentului nominalizat prin hotărâre de guvern, pentru a atinge un nivel mai înalt de transparență, predictibilitate și stabilitate în reglementare, precum și pentru asigurarea garantării unei proceduri de recunoaștere ireproșabile.  Prin urmare, se propune spre examinare și aprobare *Regulamentul privind procedura de recunoaștere a grupurilor de producători agricoli*, care prevede următoarele reglementări:   * Rolul și funcțiile autorităților publice implicate în procesul de recunoaştere a grupurilor de producători agricoli; * Condițiile de organizare și funcționare a Comisiei de recunoaștere a grupurilor de producători agricoli, precum și componența acesteia; * Condiţiile şi procedura de recunoaştere a grupurilor de producători agricoli; * Prevederi privind implementarea planului de recunoaștere; * Sancționarea grupurilor de producători agricoli și revocarea avizului de recunoaștere.   **Analiza impactului de reglementare la proiectul de act normativ cu privire la aprobarea Regulamentului privind procedura de recunoaștere a grupurilor de producători agricoli** **a fost acceptată de către Grupul de lucru al Comisiei de stat pentru reglementarea activității de întreprinzător la ședința din 21 iulie 2020.** |
| **3. Descrierea gradului de compatibilitate pentru proiectele care au drept scop armonizarea legislaţiei naţionale cu legislaţia Uniunii Europene** |
| Proiectul nu conține norme privind armonizarea legislației naționale cu legislaţia Uniunii Europene |
| **4. Principalele prevederi ale proiectului şi evidenţierea elementelor noi** |
| Prezentul proiect de act normativ propune aprobarea *Regulamentului privind procedura de recunoaștere a grupurilor de producători agricoli.*  **Aspectul cel mai important al procedurii de recunoaștere a grupurilor de producători este** **beneficierea de către grupurile de producători agricoli recunoscute a sprijinului financiar nerambursabil din partea statului pe parcursul a 5 ani din momentul recunoașterii.**  Regulamentul propus spre aprobare stabilește scopul procedurii de recunoaștere, urmată de eliberarea avizului de recunoaștere, prin care se asigură îndeplinirea de către persoanele juridice a premiselor necesare pentru activitatea acestora în calitate de grupuri de producători agricoli, cu toate consecințele ce decurg. Principalele prevederi ale Regulamentului sunt următoarele:   * Condițiile și procedura de recunoaștere a grupurilor de producători agricoli, constituite conform legislației în vigoare; * Procedura de creare și funcționare a comisiei de recunoaștere a grupurilor de producători agricoli; * Conținutul dosarului de recunoaștere a grupurilor de producători agricoli și etapele de examinare a acestuia; * Mecanismul de verificare și monitorizare a procesului de menținere a condițiilor de recunoaștere a grupurilor de producători agricoli; * Procedura de revocare a avizului de recunoaștere a grupurilor de producători agricoli și radierea acestora din Registrul grupurilor de producători agricoli.   Regulamentul este constituit din 6 capitole și 13 anexe, în care se regăsesc modele de documente necesare pentru procedura de recunoaștere, raportarea realizării planului de recunoaștere și verificarea condiționalităților de recunoaștere a grupurilor de producători agricoli.  De asemenea, prin regulamentul nominalizat se instituie norme privind etapele și ordinea de recunoaștere a grupurilor de producători agricoli pe anumite produse agricole, fie ele de origine vegetală sau animalieră.  Actul normativ prevede și niște noțiuni noi referitoare la subvenționarea producătorilor agricoli, care nu se regăsesc nici în Legea nr. 312/2013 privind grupurile de producători agricoli și asociațiile acestora și nici în Legea nr. 276/2016 cu privire la principiile de subvenționare în dezvoltarea agriculturii și mediului rural, așa cum sunt noțiunile *”plan de recunoaștere”* și *”sistem centralizat de contabilitate”.*  Totodată, în regulament sunt specificate responsabilitățile și atribuțiile autorității competente (Ministerul Agriculturii, Dezvoltării Regionale și Mediului) și instituției care monitorizează și verifică implementarea planului de recunoaștere a grupurilor de producători (Agenția de Intervenție și Plăți pentru Agricultură).  Totodată, prin proiectul de act normativ se va soluționa problema disciplinării grupurilor de producători agricoli, fiind inclus *capitolul privind sancționarea grupurilor de producători agricoli.* Acest fapt va contribui la sporirea responsabilității pentru realizarea planului de recunoaștere și prezentarea raportului anual de activitate. Capitolul respectiv a fost inclus în cadrul normativ, în rezultatul efectuării de către Agenția de Intervenție și Plăți pentru Agricultură a unei analize a rapoartelor anuale ale grupurilor de producători agricoli, care sunt prezentate de unele grupuri în termenul stabilit de legislație, de altele - cu termen depășit sau neprezentate în general. Tot aici menționăm, că practica de sancționare a grupurilor de producători a fost preluată, în rezultatul studiului activității grupurilor de producători agricoli în cadrul deplasărilor de serviciu a specialiștilor din Minister și a celor din instituția din subordine în Polonia și Italia. |
| **5. Fundamentarea economico-financiară** |
| Implementarea acestui proiect nu necesită alocarea surselor financiare suplimentare din bugetul de stat. Se vor utiliza doar surse financiare aprobate pentru Fondul național de dezvoltare a agriculturii și mediului rural din legea anuală a bugetului de stat. |
| **6. Modul de încorporare a actului în cadrul normativ în vigoare** |
| Adoptarea și punerea în aplicare a prevederilor proiectului nu impune necesitatea aprobării unor acte normative de implementare a legislației privind grupurile de producători agricoli și asociațiile acestora. |
| **7. Avizarea şi consultarea publică a proiectului** |
| În conformitate cu prevederile Legii nr. 100/2017 cu privire la actele normative și ale Regulamentului aprobat prin Hotărârea Guvernului nr. 610/2018, prezentul proiect se transmite Cancelariei de Stat pentru examinare în ședința secretarilor generali ai ministerelor.  Pentru asigurarea transparenței în procesul decizional, proiectul a fost plasat pe pagina web oficială a MADRM și pe [www.particip.gov.md](http://www.particip.gov.md). |
| **8. Constatările expertizei anticorupție** |
| Proiectul va fi remis Centrului National Anticorupție (CNA) pentru expertiză anticorupție. |
| **9. Constatările expertizei de compatibilitate** |
| Proiectul nu necesită expertiză de compatibilitate. |
| **10. Constatările expertizei juridice** |
| Proiectul va fi remis Ministerului Justiției pentru expertiză juridică. |
| **11. Constatările altor expertize** |
|  |

**Ministru Ion PERJU**